Ministrul Investiţiilor şi Proiectelor Europene, Adrian Câciu, a declarat, miercuri, că 9% din PIB este contravaloarea proiectelor depuse pe noul exerciţiu financiar 2021-2027.
"Să vă dau şi o cifră, ca să aveţi şi o cifră pozitivă, că toată lumea se duce negativ. Vă informez că 9% din PIB este contravaloarea proiectelor depuse pe noul exerciţiu 2021-2027. Nouă la sută înseamnă 145 de miliarde de lei proiecte depuse pe noul exerciţiu financiar. Alăturat cu ceea ce ne vine de la Comisia Europeană pe exerciţiul vechi, mai avem de încasat un miliard de euro, plus aceşti 144 de miliarde, de exemplu, o să ne aducă 5 miliarde de euro efectiv în visterie în acest an pe noul exerciţiu. Eu zic că suntem în regulă… Dar vom încasa şi banii din cererea de plată numărul 3", a afirmat ministrul, la sediul PSD.
Referindu-se la deficitul bugetar, Adrian Câciu spune că acesta este "rezonabil şi sustenabil", atâta timp cât ţara va avea deficit pe investiţii, în sensul în care investiţiile vor fi ca valoare mai mare decât deficitul.
"Un funcţionar a spus de un anumit deficit, la o zi după aceea, exact Comisia Europeană, direcţia respectivă unde lucra funcţionarul, a dat un alt deficit mai mic cu două puncte procentuale. În rest, ce să mai comentăm? Eu vă spun un singur lucru: atâta timp cât ţara va avea deficit pe investiţii, în sensul în care investiţiile vor fi ca valoare mai mare decât deficitul, eu cred că este un deficit rezonabil şi sustenabil. De ce? Pentru că investiţiile au efect de multiplicare şi aduc venituri în cascadă în anii viitori. Nu este un deficit pe consum", a mai declarat ministrul.